Pepkor maan oor tekorte op rakke van April af | Netwerk24
Deur Nellie Brand-Jonker 11 Maart 2020 13:13
'n Tekort aan sekere produkte kan op die winkelrakke van Pep, Ackermans en ander kettingwinkels van die Pepkor-groep ontstaan weens die voortslepende impak wat die koronavirus op die fabriek in China het.
Pep is een van Pepkor se belangrikste winkelgroepe en baie van sy produkte word van China af ingevoer. Foto: Verskaf
Leon Lourens, uitvoerende hoof, het op die groep se jaarvergadering gewaarsku dat 'n tydelike tekort aan sekere produkte verwag word.
Hoewel die impak van die koronavirus nie tot dusver wesenlik is nie, "gaan dit ongetwyfeld 'n impak op die tweede helfte van die boekjaar hê", meen Lourens.
Sy halfjaar eindig einde Maart, wat dus beteken van April af kan die situasie ontstaan.
Die meeste van die groep se kettingwinkels koop van hul produkte van China aan.
"Die ontwrigting aan produksie sal waarskynlik tot tydelike tekorte aan sekere voorraad lei."
"Sekerheid oor die presiese impak sal eers later duidelik word sodra die meeste fabrieke weer tot normale produksie terugkeer."
Hy meen egter Pepkor se sakemodel sal in sy guns tel om die risiko en impak op die groep te verminder.
"Die grootste deel van die produkte wat verkoop word, is basiese alledaagse produkte wat lank vooruit bestel kan word voordat dit op die winkelrakke nodig is.
"Dit het tot gevolg dat die bestellings redelik lank vooruit gedoen kan word en verseker dat ons aankopers in samewerking met ons lojale langtermyn-verskaffers die geleentheid het om takties te reageer en maatstawwe in te stel om die negatiewe impak te versag."
Volgens hom verwag die bestuur dus ontwrigtings aan die beskikbaarheid van produkte maar "bly optimisties dat kliëntediensvlakke grootliks behou sal word".
Steinhoff, wat die grootste aandeelhouer in Pepkor is, het terselfdertyd ook sy beleggers op die aankondiging gewys.